钦定古今图书集成/明伦汇编/氏族典/第101卷 > 《郑樵通志》 > 以国为氏〈周异姓国〉
## 钦定古今图书集成/明伦汇编/氏族典/第101卷 > 《郑樵通志》 > 以国为氏〈周异姓国〉

齐氏，姜姓，四岳之苗裔也，与申、吕、许皆姜姓。四岳佐
禹有功，或封于申，或封于吕，故太公谓之吕望。文王
得于渭滨，以为太师，股肱周室。相武王克商，封于营
丘，即今临淄县是也。或云：营丘故城在潍州昌乐，其
地本颛帝之墟。《晏子》曰：“昔爽鸠氏始居于此，季荝因
之，逄伯陵因之，蒲姑氏因之，而后太公因之。”又管仲
曰：“昔召康公命我先君太公曰：‘五侯九伯，汝实征之，
以夹辅周室。赐我先君履，东至于海，西至于河，南至
于穆陵，北至于无棣’。”禧公九年，鲁隐公之元年也。简
公四年，获麟之岁也。凡二十九世，为彊臣田氏所篡，
子孙以国为氏。又卫大夫齐子，以字为氏。战国时有
齐明，周人也。汉有光禄大夫。《齐晋功臣表》：“平定侯齐
受，传封四代。晋有齐恭。”注《汉书》：“前凉将军齐肃，后凉
仆射齐难。”